CELEX: 32020R1274
Language: ro
Date: 2020-07-01 00:00:00
Title: Regulamentul delegat (UE) 2020/1274 al Comisiei din 1 iulie 2020 de stabilire a unei reduceri forfetare a taxei la import pentru sorgul importat în Spania din țări terțe

14.9.2020   
               
               
                  RO
               
               
                  Jurnalul Oficial al Uniunii Europene
               
               
                  L 300/24
               
            
         REGULAMENTUL DELEGAT (UE) 2020/1274 AL COMISIEI
         din 1 iulie 2020
         de stabilire a unei reduceri forfetare a taxei la import pentru sorgul importat în Spania din țări terțe
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 1308/2013 al Parlamentului European și al Consiliului din 17 decembrie 2013 de instituire a unei organizări comune a piețelor produselor agricole și de abrogare a Regulamentelor (CEE) nr. 922/72, (CEE) nr. 234/79, (CE) nr. 1037/2001 și (CE) nr. 1234/2007 ale Consiliului (1), în special articolul 185,
         întrucât:
         
                     (1)
                  
                  
                     În contextul acordurilor încheiate în cadrul Rundei Uruguay de negocieri comerciale multilaterale (2), Uniunea Europeană s-a angajat să autorizeze importul în Spania al unei cantități de 300 000 de tone de sorg pe an.
                  
               
                     (2)
                  
                  
                     Între 1 ianuarie 2020 și 26 aprilie 2020, în Spania a fost importată o cantitate de 43 069 de tone de sorg. În perioada respectivă, taxa la import pentru sorg era stabilită la 0 EUR/tonă, în conformitate cu Regulamentul (UE) nr. 642/2010 al Comisiei (3). Din 27 aprilie 2020, după introducerea unei taxe la import mai mari de 0 EUR pentru sorg în conformitate cu regulamentul menționat, în Spania au fost importate 2 366 de tone de sorg.
                  
               
                     (3)
                  
                  
                     Pentru a se garanta utilizarea în întregime a contingentelor de import, articolul 6 din Regulamentul (CE) nr. 1296/2008 al Comisiei (4) prevede posibilitatea aplicării unei reduceri a taxei la import stabilite în conformitate cu Regulamentul (UE) nr. 642/2010.
                  
               
                     (4)
                  
                  
                     Pentru a se facilita fluxul de importuri de sorg în Spania până la sfârșitul anului 2020, este necesar să se aplice o reducere forfetară cu 100 % a taxei la import stabilite în conformitate cu Regulamentul (UE) nr. 642/2010 în ceea ce privește cantitățile de sorg care urmează a fi importate în Spania în cadrul contingentului tarifar deschis la 1 ianuarie 2020 în conformitate cu Regulamentul (CE) nr. 1296/2008.
                  
               ADOPTĂ PREZENTUL REGULAMENT:
         
            Articolul 1
            Reducerea forfetară a taxei la import pentru sorg, menționată la articolul 6 din Regulamentul (CE) nr. 1296/2008, este stabilită la 100 % din taxa la import pentru sorg fixată în conformitate cu Regulamentul (UE) nr. 642/2010. Această reducere se aplică în ceea ce privește soldul disponibil al cantităților de sorg care urmează a fi importate în Spania în cadrul contingentului tarifar deschis la 1 ianuarie 2020 în conformitate cu Regulamentul (CE) nr. 1296/2008.
         
         
            Articolul 2
            Prezentul regulament intră în vigoare în a treia zi de la data publicării în Jurnalul Oficial al Uniunii Europene.
            Se aplică până la 31 decembrie 2020.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 1 iulie 2020.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  JO L 347, 20.12.2013, p. 671.
         
            (2)  Decizia 94/800/CE a Consiliului din 22 decembrie 1994 privind încheierea, în numele Comunității Europene, referitor la domeniile de competența sa, a acordurilor obținute în cadrul negocierilor comerciale multilaterale din Runda Uruguay (1986-1994) (JO L 336, 23.12.1994, p. 1).
         
            (3)  Regulamentul (UE) nr. 642/2010 al Comisiei din 20 iulie 2010 de stabilire a normelor de aplicare a Regulamentului (CE) nr. 1234/2007 al Consiliului în ceea ce privește taxele de import în sectorul cerealelor (JO L 187, 21.7.2010, p. 5).
         
            (4)  Regulamentul (CE) nr. 1296/2008 al Comisiei din 18 decembrie 2008 privind stabilirea normelor de aplicare a contingentelor tarifare la importul de porumb și de sorg în Spania și, respectiv, de porumb în Portugalia (JO L 340, 19.12.2008, p. 57).